text: Skolecomputere med sladrehank
  29 marts 2012 kl. 09.29
  I Varde Kommune har de udstyret skolecomputere med lasermærke og en chip, der skal sladrer om, hvor de er. Det har de gjort efter adskillige tyverier af især bærbare pc'er.
  På skolerne i Varde Kommune har 2400 computere fået lasergraveret kommunens logo ind og fået aktiveret en chip. Chippen kan hurtigt fortælle om, hvor computeren befinder sig.
  Det betyder, at tyvene får sværere ved at slippe af sted med at sælge computerne videre.
  
  Slette indhold
  - Det kan hurtigt bringe både tyven og køberen i fedtefadet, for logoet kan ikke fjernes, og chippen kan ikke alene fortælle, hvor computeren befinder sig. Vi kan også slette alt indholdet på den, så udstyret er ikke værd at stjæle, siger skole it-chef Klaus Vest.
  
  Påvirker elever og lærer
  De seneste to år har skolerne i Varde Kommune sat rekord i indbrud.
  Det gik blandt andet ud over Alslev Skole, der i 2010-2011 fik stjålet 33 bærbare computere og 12 projektorer. 
  - Derfor har vi også sikret os ekstra, men vi er meget glade for, at få gjort så meget som muligt,
  for når vi den ene gang efter den anden står og mangler en hel masse udstyr, kan det jo ikke undgå at påvirke dagligdagen for både lærere og elever.
  Det tager jo tid at genanskaffe tingene, det giver en masse papirarbejde, og der er også leveringstid, siger skoleleder Claus Larsen.
  Udover sladrehanke i computerne, så har skolerne også fået nye rumalarmer og stålskabe til at opbevare udstyret i.
  